Nagasaki

Nagasaki (Japansk: 長崎, Nagasaki) is in stêd yn Japan, it leit yn de prefektuer mei deselde namme, Nagasaki. De stêd leit op it eilân, teffens regio Kjûsjû, it op trije nei grutste fan de Japanske eilannen. Op 1 april 2008 wennen der 445.172 ynwenners. It oerflak fan de stêd is 406,37 kante kilometer. Sûnt 1 april 1997 hat Nagasaki de steatus fan kearnstêd.

 Skiednis 
Nagasaki is fan âlds in havenstêd. Foar de komst fan de Portegezen, twadde helte 16e iuw, wie it net mear as in fiskersdoarp. Yn de baai fan Nagasaki lei it keunstmjittige eilân Desjima, dêr’t earst de Portegezen op wennen om hannel te driuwen mei de Japanners, en dat letter oernaam waard troch de Nederlanners. De shogun sette fan 1614 ôf de kristenen út Japan, omdat de Nederlanners gjin oare yntinsjes hienen as hannel te driuwen en holpen by it ferdriuwen fan oare kristenen mochten sy op Desjima bliuwe. Fan 1641 oant 1853 wie de Nederlânske hannel fia Desjima it ienige Jeropeeske kontakt dat Japan hie.

 Twadde Wrâldkriich 

Trije dagen nei’t de Feriene Steaten in atoombom op Hiroshima smiten hienen, waard op 9 augustus 1945 ek in atoombom op Nagasaki goaid, de bom hie de namme Fat Man. It doel fan de bom wie eins it ferwoasten fan de stêd Kokura, mar boppe dy stêd wie it bewolke en dêrom waard oerstapt nei it twadde doel, it yndustriële gebiet fan Nagasaki. De bom eksplodearre op 503 meter boppe de foarstêd Urakami en makke yn totaal likernôch 67.000 slachtoffers (39.000 deaden en 25.000 ferwûnen). Noch jierren letter easke de ioanisearjende strieling dy’t frijkaam út de bom in soad slachtoffers. Nei dy twadde atoombom kapitulearre Japan. De stêd Nagasaki waard nei de kriich wer folslein opboud.

 Hjoed de dei 
Op 17 april 2007 waard de 61-jierrige boargemaster fan de stêd, Itchō Itō, yn de omkriten fan it treinstasjon fan Nagasaki deasketten. De dieder, Tetsuya Shiroo, is in lieder fan Suishin-kai, in groep dy’t besibbe is oan de Yamaguchi-gumi, de grutste Japanske misdiedorganisaasje.Nagasaki Mayor Ito dies after being shot by gangster, Kyodo News, 18 april 2007 (sjoen op 4 desimber 2004) It motyf fan de dieder is nei alle gedachten wrek fanwegen in auto dy’t troch weiwurksamheden skansearre rekke, wêrop de gemeente de skea net betelje woe.Burgemeester Nagasaki doodgeschoten, RTL4.nl, 17 april 2007 (sjoen op 4 desimber 2009) Itō waard troch twa kûgels rekke, en stoar letter oan syn ferwûnings. Itchō Itō stie bekend as in frede-aktivist en wie tsjin it brûken fan atoomwapens.

 Stêdeban 
Nagasaki hat mei ferskate stêden in stêdebân:

 22x22px|rand Hiroshima, Japan
 22x22px|rand Saint Paul, Minnesota, Feriene Steaten (1955; de âldste susterstêd fan Japan)
 22x22px|rand Santos, Brazylje (1972)
 22x22px|rand Porto, Portegal (1978)
 22x22px|rand Middelburch, Nederlân (1978)
 22x22px|rand Fuzhou, Sina (1980)
 22x22px|rand Vaux-sur-Aure, Frankryk (2005)


Kategory:Plak yn Japan